BRATISLAVA. Miera evidovanej nezamestnanosti bola na konci júla tohto roka vyššia ako 20 percent v štyroch okresoch na Slovensku. Ide o okresy Rimavská Sobota, Revúca, Kežmarok a Rožňava. Z týchto okresov sa dva nachádzajú v Banskobystrickom kraji, jeden v Prešovskom kraji a jeden v Košickom kraji.
Počet okresov s nezamestnanosťou nad 20 percent tak medziročne klesol o štyri. Vyplýva to z údajov Ústredia práce, sociálnych vecí a rodiny SR.
Najvyššiu mieru evidovanej nezamestnanosti zo všetkých okresov na Slovensku má dlhodobo okres Rimavská Sobota. Na konci minulého mesiaca v ňom miera nezamestnanosti dosiahla 25,36 percent, čo je medziročný pokles o 2,72 percentuálneho bodu.
Nasleduje okres Revúca, kde sa miera nezamestnanosti ku koncu júla tohto roka medziročne znížila o 3,43 percentuálneho bodu na 21,70 percenta. Tretí najhorší v miere nezamestnanosti je okres Kežmarok. V ňom bola miera nezamestnanosti 21,09 percenta, čo je medziročne menej o 2,57 percentuálneho bodu.
V okrese Rožňava miera nezamestnanosti minulý mesiac medziročne klesla o 1,97 percentuálneho bodu na 20,49 percenta.
Naopak, mieru evidovanej nezamestnanosti pod 5 percent malo na konci minulého mesiaca sedem okresov. Najnižšia miera nezamestnanosti bola v okrese Galanta, kde dosiahla 3,84 percenta čo je medziročne menej o 1,19 percentuálneho bodu. Okres Piešťany vykázal minulý mesiac mieru nezamestnanosti 4,16 percenta. V porovnaní s júlom vlaňajška je to pokles o 2,32 percentuálneho bodu.
V okrese Bratislava V miera nezamestnanosti v júli tohto roka predstavovala 4,39 percenta. Ide o medziročný pokles o 0,76 percentuálneho bodu. Nižšiu ako 5-percentnú mieru nezamestnanosti mali minulý mesiac ešte okresy Trnava, Hlohovec, Bratislava I a Pezinok.
Miera evidovanej nezamestnanosti na Slovensku dosiahla na konci júla tohto roka 9,44 percenta. Miera nezamestnanosti tak zostala na najnižšej úrovni od januára 2009, kedy predstavovala 9,03 percenta. V porovnaní s koncom júna sa miera evidovanej nezamestnanosti minulý mesiac znížila o 0,01 percentuálneho bodu, medziročne bola nižšia o 2,02 percentuálneho bodu.
Úrady práce evidovali na konci minulého mesiaca 256 460 disponibilných uchádzačov o zamestnanie. Oproti koncu júna tohto roka ide o pokles o 155 ľudí. Medziročne množstvo uchádzačov, ktorí mohli okamžite nastúpiť do práce, kleslo o 52 650 osôb.